text: Meget trafikeret motorvejs-strækning får ny asfalt
  19 maj 2017 kl. 05.09
  Fra tirsdag og tre uger frem får E20, Esbjergmotorvejen ved Korskroen ny asfalt - og så gælder det om komme tidligt hjem fra job, da asfaltarbejdet sker mellem klokken 17 og 07.
  Fra den 23. maj og cirka tre uger frem skal den slidte asfalt på Esbjergmotorvejen ved Korskroen udskiftes.  
   
  Arbejdet finder sted i begge retninger mellem frakørselsrampe 72 Bramming og frakørselsrampe 75 Esbjerg N.  
   
  Arbejdet starter med, at den gamle belægning affræses. Herefter udføres der lokale reparationer i den underliggende belægning. Endelig udlægges der ny belægning, og til slut påføres der striber.    
   
  Resultatet bliver en mere jævn kørebane og en bedre køreoplevelse for trafikanterne.  
   
  Arbejdet vil blive udført som aften- og natarbejde mellem klokken 17.00 – 07.00 dog først fra kl. 20.00 på rejsedage op mod helligdage.  Udenfor arbejdsperioderne vil alle spor være åbne for normal trafik.
  Sådan mærker trafikanterne vejarbejdet
  Ved aften- og natarbejdet ledes trafikken over i modkørende spor med ét spor farbart i begge retninger.Ved arbejde i det vestgående spor vil fra- og tilkørselsrampe Korskroen  samt frakørselsrampe Esbjerg Lufthavn i vestgående retning være spærret.Ved arbejde i det østgående spor vil tilkørselsrampe Esbjerg Lufthavn samt fra- og tilkørselsrampe Korskroen i østgående retning være spærret i arbejdsperioderneDer vil være nedsat hastighedsbegrænsning forbi arbejdsområdet.Der vil være risiko for kødannelse, så trafikanterne skal påregne længere rejsetid.
  
  